Ingen vil vie homofile i Time
Dag Øivind Østereng, prest i Undheim gikk raskt ut i avisa Dagen og sa at han sier opp sin stilling og melder seg ut av kirken. Også de andre prestene i Time kommune er negative til å vie homofile skriver Stavanger Aftenblad. Prosten på Jæren, Kjell Børge Tjemsland, sier til avisen at han vil reservere seg mot å vie homofile, slik vedtaket på Kirkemøtet gir anledning til. – Jeg står for det tradisjonelle ekteskapssynet, men tar vedtaket på Kirkemøtet til etterretning. Det er min plikt å legge til rette for at homofile får vie seg med en annen prest, sier Tjemsland. Mandag sa kirkemøtet ja til vigsel av homofile. Les Kirkemøtets vedtak her. Ifølge avisen betyr dette at det per i dag ikke er mulig å vie seg i en kirke i Time kommune, ettersom samtlige prester ikke ønsker å vie homofile. Men en ny liturgi skal utformes på det neste Kirkemøtet i januar, og først etter at denne foreligger vil homofile ha rett til vie seg i kirken.Også i flere andre kirker på Jæren er situasjonen den samme. I Stavanger kommune er det foreløpig bare fire prester som har sagt ja til den nye liturgien. – Vi fire får det travelt, konstaterer prest i Tjensvoll, Helge Helgesen. Til VG fortalte Dag Øivind Østereng at han ikke sluttet i jobben i affekt etter mandagens kirkemøte, men at det hadde vært en lang prosess. – Felleskapet Den norske kirke sier nå noe annet det den har gjort før. Det er en ny lære. Som prest blir jeg forpliktet til noe jeg ikke lenger kan følge, og det må jeg ta konsekvensen av, sa firebarnsfaren til VG. På mandagens kirkemøte ble man enige om at kirken skal ha to vigselsliturgier. En ny liturgi som skal utformes på neste kirkemøte i januar og som kan brukes av alle, både heterofile og homofile, i tillegg til at dagens liturgi fortsatt kan brukes av de som mener at ekteskapet er mellom mann og kvinne. Med ekteskapsloven som kom i 2008, fikk homofile rett til å inngå ekteskap på lik linje som heterofile par. Kirken fikk da rett, men ikke plikt, til å vie homofile. Husker du diskusjonen om kirken burde vurdere å si fra seg vigselsretten? I forbindelse med gårsdagens sak avholdt VG en uhøytidelig avstemning hvor vi spurte leserne om de syntes homofile bør få gifte seg i kirken. Av de 6904 som stemte, svarte 62 prosent ja, 34 prosent nei og fire prosent vet ikke.
Etter at Kirkemøtet mandag vedtok å utarbeide en liturgi for å vie homofile, har flere prester reagert negativt. I Time kommune i Rogaland har en prest allerede sagt opp i protest, mens prosten vil reservere seg.